《读翼梅 其二》
清代·齐彦槐

四海共一海，九州复九州。日天一点内，容此大地球。

中国此点中，泰山其垤丘。人于此点中，广野之蚍蜉。

蜗角国蛮触，征战何时休。蛟睫巢焦冥，身家无尽谋。

嘒彼天上星，大包四部洲。一星一世界，数与恒沙侔。

不识一星中，还有人物不。此星距彼星，难测道里修。

而强牵连之，名曰箕斗牛。又为分野说，下派燕秦周。

此理恐未然，其说近谬悠。王良一仆夫，挟策青天头。

世无楚灵均，更与谁咨诹。

作者简介：（1774—1841）安徽婺源人，字梦树，号梅麓。嘉庆十四年进士，选金匮知县，上海运漕粮议，以知府候补。旋丁母忧，乃不再出仕。曾制浑天仪、中星仪，及龙尾、恒升二车，有益于农田水利。工书法与诗，尤长骈体律赋。有《天球浅说》、《海运南漕丛议》、《梅麓诗文集》等。